Stéttaskiptingin á Indlandi er heilbrigðisvandamál - segir Iniyan Elango ( R.S. Sridhar ) geðlæknir og bráttumaður fyrir réttindum stéttleysingja , dalíta Meira en fjórðungur Indverja , eða 250 milljónir manna , teljast til hinna stéttlausu . Hinir stéttlausu , öðru nafni dalítar , eru í raun réttlausir , neðstir í 2000 ára gömlu , rígbundnu stéttakerfi Indlands þar sem brahmanar tróna efstir í valdapíramítanum og síðan koll af kolli niður á við þar til komið er að hinum útskúfuðu dalítum . Réttleysi dalíta birtist á öllum sviðum : efnahagslegum , félagslegum , pólitískum og menningarlegum . Þá skortir land til ræktunar og þeir hafa litla möguleika til að afla sér menntunar og þar með almennilegrar vinnu . Í borgum eru fátækrahverfin heimili dalítanna og tilviljanakenndar handtökur , pyntingar og ólöglegar aftökur viðgangast . Til sveita er ástandið jafnvel verra . Í fjölda þorpa búa dalítar aðskildir og verða oft á tíðum fyrir miklum árásum , hús eru brennd , bithögum lokað fyrir búfénaði þeirra og þeim meira að segja meinaður aðgangur að vatni renni það um land hindúa . Dalítar eru útilokaðir frá þátttöku í sveitarstjórnarkosningum en hafa rétt til þátttöku í þingkosningum . Það er þó meira í orði en á borði þar sem hótanir og morð hindra þátttöku . Samkvæmt venju eru dalítakonur verst settar allra , þær verða fyrir skefjalausri misnotkun og víða til sveita taldar opinber eign hinna ráðandi . Menningarleg innræting helst síðan í hendur við efnahagslegt , félagslegt og pólitískt ofbeldi . Sérhver fæðist inn í ákveðna stétt og hlýtur að sætta sig við að því fær ekkert breytt - aldrei . Fyrir hindúana er þetta kerfi hið ágætasta , tryggir ódýrt vinnuafl og stöðugleika valdstéttarinnar . Það sem að framan er talið er einungis brot af því sem fram kom í máli Iniyan Elango ( R.S. Sridhar ) í viðræðum sem hann átti við Sigurbjörn Sveinsson formann LÍ og Ásdísi Rafnar framkvæmdastjóra félagsins . Iniyan Elango er geðlæknir að mennt , býr og starfar í Madras . Hann var hér á landi í maímánuði á vegum Hjálparstofnunar kirkjunnar í því augnamiði að vekja athygli á skelfilegri stöðu stéttleysingja á Indlandi . Auk læknisstarfa hefur Iniyan Elan tekið virkan þátt í mannréttindabaráttu dalíta og reyndar hlotið bágt fyrir af hálfu yfirvalda í heimalandi sínu . - Iniyan Elango kvað heilbrigðisþjónustuna á Indlandi rekna bæði af einkaaðilum og opinberum . Frumheilsugæslan er á vegum hvers fylkis . Úti í sveitum er þjónustan víða afar léleg , heilsugæslustöð kann að vera fyrir hendi , það er húsnæðið en annað ekki . Lækningatæki , lyf og annað sem þarf til að sinna sjúklingum skortir hins vegar . Algengt er til dæmis að sprautur og nálar séu notaðar margsinnis og meðhöndlun blóðs er mjög ábótavant . Í hverju héraði er héraðssjúkrahús og síðan stórt miðlægt sjúkrhús í fylkinu . Sérstök sjúkrahús eru fyrir starfsmenn sambandsríkisins og eru þau mun betur búin . Auk þessa eru síðan einkasjúkrahúsin og -stofurnar . Þjónustan þar er mjög dýr og ekki fyrir fátæklinga , hvað þá stéttleysingja ! - Læknisfræði á sér langa sögu á Indlandi , til dæmis var fyrsta sjúkrahúsinu í Madras komið á fót árið 1835 , en Iniyan Elango sagði spillingu gífurlega innan heilbrigðiskerfisins og lítinn vilja hjá stjórnvöldum til að breyta því . - Auðvitað hefði ég getað reynt að fara til Bandaríkjanna til að þéna sem mest af peningum á sem skemmstum tíma eins og margir kollega minna hafa gert . En ég tel að læknar eigi að bera siðferðilega ábyrgð , segir Iniyan Elango . Fátæktin og stéttaskiptingin á Indlandi er heilbrigðisvandamál . Vannæring er almenn , ekki síst meðal dalíta . Mannréttindabrot eru einnig heilbrigðisvandamál og ofbeldi er heilbrigðisvandamál . Gegn þessum vandamálum verður að berjast og það verður ekki gert nema að skilja samband hinna efnahagslegu , félagslegu og pólitísku þátta . Indland hefur efni á því að smíða kjarnorkusprengjur en engir peningar eru til fyrir lyfjum handa þeim sem þarfnast þeirra . Þetta tel ég siðferðilega rangt og þess vegna hef ég valið að vera ánægður baráttumaður fremur en vansæll sérfræðingur innilokaður á einkastofu . Látum það vera lokaorð hins einlæga og ötula læknis .